Geheime Van Gister - n Evie Blackwell-Ondersoek (Sagteband)
Die ondersoek na die verdwyning van 'n speurder en sy gesin lei tot 'n verrassende ontdekking.
Evie Blackwell geniet haar werk in die Illinois-staatpolisiediens. Sy is 'n bekwame speurder en werk haar pad stadig boontoe. Sy sal graag haar trouman wil ont­moet, maar kan haar nie voorstel hoe 'n huwelik gaan werk nie, gegewe die eise wat haar werk stel.
Gabriel Thane het in Carin County grootgeword en sy pa as polisiehoof opgevolg. Gabe is daaraan toegewy om die reg te handhaaf en die inwoners van sy dorp veilig te hou. Hy sal ook graag 'n lewensmaat wil ontmoet en 'n huwelik wil hê soos sy ouers s'n.
Evie daag in Carin, Illinois, op om aanvoorwerk te doen vir 'n taakspan wat gaan fokus op ou onopgeloste sake in die staat. Sy moet nou saamwerk met Gabe se depar­tement aan 'n klompie kommerwekkende sake oor vermiste persone. Terwyl sy ou bewysstukke bestudeer op soek na nuwe leidrade, maak sy 'n verrassende ontdekking. Evie besef dadelik Gabriel Thane en sy familie is op die een of ander manier die sleutel tot die antwoorde waarna sy soek.
Geheime van gister is die opwindende nuwe spannings­verhaal uit die pen van Dee Henderson.
Dee Henderson is die outeur van ver­skeie topverkopers, waaronder die hoog aangeskrewe O'Malley-reeks. As 'n toon­aangewende skry­wer van inspi­rerende romantiese spanningsverhale is haar boe­ke al vir verskeie toekennings benoem en met toekennings bekroon, onder andere die Rita Award, die ECPA Gold Medal­lion, die Holt Medallion, die National Reader's Choice Award en die Golden Quill. Dee woon in Illinois. Besoek deehenderson.com.
"Het jy enigiets gevang vanoggend?"
Joshua Thane draai om toe hy 'n vrou se vriendelike stem hoor. Hy glimlag terwyl hy opstaan en besluit net daar om sy visvanggereedskap later op die boot te kom haal. "Hallo, vriendin. Dis goed om jou te sien." Hy klim uit tot op die dok met 'n emmer en twee visse in sy hand. "Ek sou vir jou 'n drukkie gegee het, maar jy wil nie soos ek ruik nie."
Ann Falcon lag. "Ek waardeer jou bedagsaamheid."
"Is Paul saam met jou?" vra hy terwyl hy naderstap.
"Hy het 'n klomp vergaderings, so vandag is dit net ek.
Ek het van Chicago af gevlieg met 'n klompie saaklêers vir 'n staatspolisiebeampte en wil haar vanmiddag in die vliegtuig opneem om die omgewing vanuit die lug te sien.